CELEX: 32022D0902
Language: ga
Date: 2022-06-08 00:00:00
Title: Cinneadh Cur Chun Feidhme (AE) 2022/902 ón gCoimisiún an 8 Meitheamh 2022 maidir leis an gcoibhéis idir an creat rialála i ndáil le contrapháirtithe lárnacha sa Mhalaeisia agus ceanglais Rialachán (AE) Uimh. 648/2012 ó Pharlaimint na hEorpa agus ón gComhairle (Téacs atá ábhartha maidir le LEE)

9.6.2022   
               
               
                  GA
               
               
                  Iris Oifigiúil an Aontais Eorpaigh
               
               
                  L 156/64
               
            
         CINNEADH CUR CHUN FEIDHME (AE) 2022/902 ÓN gCOIMISIÚN
         an 8 Meitheamh 2022
         maidir leis an gcoibhéis idir an creat rialála i ndáil le contrapháirtithe lárnacha sa Mhalaeisia agus ceanglais Rialachán (AE) Uimh. 648/2012 ó Pharlaimint na hEorpa agus ón gComhairle
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 648/2012 ó Pharlaimint na hEorpa agus ón gComhairle an 4 Iúil 2012 maidir le díorthaigh thar an gcuntar, contrapháirtithe lárnacha agus stórtha trádála (1), agus go háirithe Airteagal 25(6) de,
         De bharr an mhéid seo a leanas:
         
                     (1)
                  
                  
                     An nós imeachta maidir le haitheantas a thabhairt do chontrapháirtithe lárnacha (“CPLanna”) atá bunaithe i dtríú tíortha a leagtar amach in Airteagal 25 de Rialachán (AE) Uimh. 648/2012, is é is aidhm dó i gcás CPLanna atá bunaithe agus údaraithe i dtríú tíortha a bhfuil a gcaighdeáin rialála coibhéiseach leo sin a leagtar síos sa Rialachán sin, a cheadú dóibh seirbhísí imréitigh a sholáthar do chomhaltaí imréitigh nó d’ionaid trádála atá bunaithe san Aontas. Dá bhrí sin, leis an nós imeachta sin maidir le haitheantas a thabhairt agus leis an gcinneadh coibhéise dá bhforáiltear ann, rannchuidítear le haidhm uileghabhálach Rialachán (AE) Uimh. 648/2012 a bhaint amach i ndáil leis an riosca sistéimeach a laghdú, tríd an úsáid a bhaintear as CPLanna sábháilte fónta a leathnú chun conarthaí díorthach thar an gcuntar a imréiteach, lena n-áirítear i gcásanna ina bhfuil na CPLanna sin bunaithe agus údaraithe i dtríú tír.
                  
               
                     (2)
                  
                  
                     Chun go measfaí córas dlí tríú tír a bheith coibhéiseach le córas dlí an Aontais i leith CPLanna, ba cheart toradh substainteach na socruithe dlíthiúla agus maoirseachta is infheidhme a bheith coibhéiseach le ceanglais an Aontais i leith na gcuspóirí rialála a bhaintear amach leis na socruithe sin. Dá bhrí sin, is é is aidhm don mheasúnú coibhéise sin a fhíorú an áirithítear le socruithe dlíthiúla agus maoirseachta an tríú tír lena mbaineann nach ndéanfaidh na CPLanna atá bunaithe agus údaraithe ann sin comhaltaí imréitigh agus ionaid trádála atá bunaithe san Aontas a fhágáil neamhchosanta ar leibhéal riosca is airde ná an leibhéal a bhféadfadh CPLanna atá údaruithe san Aontas iad a fhágáil neamhchosanta air agus, dá bhrí sin, nach mbaineann leibhéil riosca shistéimigh leo atá doghlactha san Aontas. Ba cheart, dá bhrí sin, na rioscaí i bhfad níos ísle a bhaineann le gníomhaíochtaí imréitigh a dhéantar i margaí airgeadais ar lú iad ná margadh airgeadais an Aontais a chur san áireamh.
                  
               
                     (3)
                  
                  
                     Dá bhrí sin, an measúnú ar cé acu atá nó nach bhfuil socruithe dlíthiúla agus maoirseachta na Malaeisia coibhéiseach le socruithe an Aontais, ba cheart é a bhunú ní hamháin ar anailís chomparáideach ar na ceanglais atá ceangailteach ó thaobh an dlí de agus a bhfuil feidhm acu maidir le CPLanna sa Mhalaeisia, ach ar mheasúnú ar thoradh na gceanglas sin freisin, agus ar a leordhóthanacht maidir leis na rioscaí a mhaolú a bhféadfadh comhaltaí imréitigh agus ionaid trádála atá bunaithe san Aontas a bheith neamhchosanta orthu, agus méid an mhargaidh airgeadais ina n-oibríonn CPLanna sa Mhalaeisia á chur san áireamh. Chun toradh maolaithe riosca atá coibhéiseach a bhaint amach, tá gá le ceanglais um maolú riosca atá níos déine le haghaidh CPLanna a dhéanann a gcuid gníomhaíochtaí i margaí airgeadais níos mó ar airde an leibhéal riosca a bhaineann leo ná mar atá sé i gcás CPLanna a dhéanann a gcuid gníomhaíochtaí i margaí airgeadais níos lú ar ísle an leibhéal riosca a bhaineann leo.
                  
               
                     (4)
                  
                  
                     I gcomhréir le hAirteagal 25(6), pointí (a), (b) agus (c), de Rialachán (AE) Uimh. 648/2012, i gcás socruithe dlíthiúla agus maoirseachta tríú tír maidir le CPLanna atá údaraithe inti, is gá trí choinníoll a chomhlíonadh chun a chinneadh go bhfuil siad coibhéiseach leis na socruithe a leagtar síos sa Rialachán sin.
                  
               
                     (5)
                  
                  
                     I gcomhréir le hAirteagal 25(6), pointe (a), ní mór do CPLanna atá údaraithe i dtríú tír ceanglais a chomhlíonadh atá ceangailteach ó thaobh an dlí de agus atá coibhéiseach leis na ceanglais a leagtar síos i dTeideal IV de Rialachán (AE) Uimh. 648/2012.
                  
               
                     (6)
                  
                  
                     Na ceanglais atá ceangailteach ó thaobh an dlí de agus a bhfuil feidhm acu maidir le CPLanna atá údaraithe sa Mhalaeisia, leagtar síos iad san Acht um Margaí Caipitil agus Seirbhísí 2007 (Acht 671) (Akta Pasaran Modal dan Perkhidmatan 2007) (2) (“CMSA”), go háirithe i Roinn 38 de, a fhorlíontar leis na Treoirlínte maidir le Bonneagair an Mhargaidh Airgeadais (3) (“na Treoirlínte”) arna n-eisiúint ag Coimisiún Urrús na Malaeisia (“SC”). Le CMSA agus leis na Treoirlínte, cuirtear chun feidhme ina n-iomláine na caighdeáin idirnáisiúnta a leagtar amach faoi na Prionsabail le haghaidh bhonneagair an mhargaidh airgeadais (“PMFI”) a d’eisigh an Coiste ar Chórais Íocaíochta agus Socraíochta (“CPMI”) agus an Eagraíocht Idirnáisiúnta um Choimisiúin Urrús (“IOSCO”) i mí Aibreáin 2012 (4).
                  
               
                     (7)
                  
                  
                     Ní mór CPLanna atá bunaithe sa Mhalaeisia a bheith údaraithe ag an gCoimisiún Urrús. Chun bheith údaraithe chun seirbhísí imréitigh a sholáthar, ní mór do CPLanna ceanglais shonracha a leagtar amach in CMSA agus a shonraítear a thuilleadh sna Treoirlínte a chomhlíonadh agus ní mór dóibh rialacha agus nósanna imeachta inmheánacha a bheith i bhfeidhm acu chun an chomhlíontacht le caighdeáin ábhartha uile na bPrionsabal le haghaidh Bhonneagair an Mhargaidh Airgeadais a áirithiú. Go háirithe, ní mó do CPLanna oibriú go sábháilte agus go héifeachtach agus na rioscaí a bhaineann lena ngnó agus lena n-oibríochtaí a bhainistiú go stuama. Mar a fhoráiltear i Roinn 3.02 de na Treoirlínte, ceanglaítear ar CPLanna freisin dóthain acmhainní airgeadais, daonna, bainistithe rioscaí, teicneolaíochta faisnéise, córas agus bonneagair a bheith acu chun feidhmiú mar CPL. Chun a gcomhlíontacht le CMSA agus leis na Treoirlínte a chruthú, ceanglaítear le Roinn 38(2) de CMSA ar CPLanna a rialacha agus nósanna imeachta inmheánacha a chur faoi bhráid an Choimisiúin Urrús sula gcuirfear chun feidhme iad.
                  
               
                     (8)
                  
                  
                     Dá bhrí sin, is struchtúr dhá shraith atá sna ceanglais atá ceangailteach ó thaobh an dlí de agus a bhfuil feidhm acu maidir le CPLanna atá údaraithe sa Mhalaeisia. Is é atá sa chéad sraith an tAcht um Margaí Caipitil agus Seirbhísí agus na Treoirlínte, lena leagtar amach na croíphrionsabail agus na caighdeáin ardleibhéil nach mór do CPLanna a chomhlíonadh chun bheith údaraithe chun seirbhísí imréitigh a sholáthar sa Mhalaeisia (dá ngairtear “na príomhrialacha” anseo feasta). Is é atá sa dara sraith rialacha agus nósanna imeachta inmheánacha an chontrapháirtí lárnaigh.
                  
               
                     (9)
                  
                  
                     Tá margadh airgeadais na Malaeisia i bhfad níos lú ná an margadh airgeadais a bhfuil CPLanna atá bunaithe san Aontas gníomhach ann. Ó 2016 i leith, is an trádáil nó an t-imréiteach a rinneadh i ndíorthaigh. Dá bhrí sin, an rannpháirtíocht i gcontrapháirtithe lárnacha atá údaraithe sa Mhalaeisia, is rud é sin lena bhfágtar comhaltaí imréitigh agus ionaid trádála atá bunaithe san Aontas neamhchosanta ar rioscaí atá i bhfad níos ísle ná an a rannpháirtíocht i gcontrapháirtithe lárnacha atá údaraithe san Aontas. Leis na príomhrialacha is infheidhme maidir le CPLanna atá údaraithe sa Mhalaeisia, a chomhlánaítear lena rialacha agus nósanna imeachta, lena gceanglaítear comhlíonadh na bPrionsabal le haghaidh Bhonneagair an Mhargaidh Airgeadais, maolaítear go leordhóthanach an leibhéal níos ísle riosca a bhféadfadh comhaltaí imréitigh agus ionaid trádála atá bunaithe san Aontas a bheith neamhchosanta air agus, dá bhrí sin, is féidir a mheas go mbaintear toradh maolaithe riosca amach atá coibhéiseach leis an toradh a shaothraítear le Rialachán (AE) Uimh. 648/2012 i ngeall orthu sin.
                  
               
                     (10)
                  
                  
                     Is é conclúid an Choimisiúin go n-áirithítear le socruithe dlíthiúla agus maoirseachta na Malaeisia go gcomhlíonfaidh CPLanna atá údaraithe sa Mhalaeisia ceanglais atá ceangailteach ó thaobh an dlí de agus atá coibhéiseach leis na ceanglais a leagtar síos i dTeideal IV de Rialachán (AE) Uimh. 648/2012.
                  
               
                     (11)
                  
                  
                     I gcomhréir le hAirteagal 25(6), pointe (b), de Rialachán (AE) Uimh. 648/2012, na socruithe dlíthiúla agus maoirseachta i leith CPLanna atá údaraithe i dtríú tír, ní mór foráil a dhéanamh leo maidir le maoirseacht agus forfheidhmiú éifeachtach i ndáil le CPLanna ar bhonn leanúnach.
                  
               
                     (12)
                  
                  
                     Déanann an Coimisiún Urrús, mar mhaoirseoir ar CPLanna, maoirsiú ar CPLanna sa Mhalaeisia chun an chomhlíontacht leis na príomhrialacha agus le rialacha agus nósanna imeachta inmheánacha na gcontrapháirtithe lárnacha a áirithiú ar bhonn leanúnach. Déanann an Coimisiún Urrús maoirseacht laethúil go tráthrialta i gcomhréir le Roinn 15(f) d’Acht Choimisiún Urrús na Malaeisia 1993 (Acht 498) (5) (Akta Suruhanjaya Sekuriti Malaysia 1993), chun rioscaí a shainaithint, a mheasúnú, a chur in ord tosaíochta agus a mhaolú. Féadfaidh an Coimisiún Urrús imscrúduithe agus cigireachtaí a dhéanamh ar sháruithe amhrasta, leabhair agus taifid a fháil, nó ceangal a chur ar dhaoine aonair páirt a ghlacadh in agallaimh faoi mhionn nó faoi dhearbhasc. Tá na cumhachtaí cuimsitheacha ag an gCoimisiún Urrús chun an chomhlíontacht a áirithiú agus féadfaidh sé údarú agus formheas na rialacha agus na nósanna imeachta inmheánacha a tharraingt siar, i gcomhréir le Roinn 39 de CMSA, coinníollacha, ceanglais nó treoracha a eisiúint i gcomhréir le Ranna 26, 354, agus 355 de CMSA, agus smachtbhannaí a fhorchur ar CPLanna i gcomhréir le Roinn 354 de CMSA.
                  
               
                     (13)
                  
                  
                     Is é conclúid an Choimisiúin go bhforáiltear leis na socruithe dlíthiúla agus maoirseachta i leith CPLanna atá údaraithe sa Mhalaeisia maidir le maoirseacht agus forfheidhmiú éifeachtach ar bhonn leanúnach.
                  
               
                     (14)
                  
                  
                     I gcomhréir le hAirteagal 25(6), pointe (c), de Rialachán (AE) Uimh. 648/2012, socruithe dlíthiúla agus maoirseachta tríú tír, ní mór córas coibhéiseach éifeachtach a chuimsiú iontu maidir le haitheantas a thabhairt do CPLanna atá údaruithe faoi chórais dlí tríú tír (“CPLanna tríú tír”).
                  
               
                     (15)
                  
                  
                     CPLanna neamh-Mhalaeisiacha ar mian leo díorthaigh a imréiteach sa Mhalaeisia, ní mór dóibh iarratas ar fhormheas a chur isteach chuig an gCoimisiún Urrús. Leagtar amach na critéir agus an próiseas maidir le haitheantas a thabhairt i Roinn 3.03 de na Treoirlínte. Chun go ndéanfar iad a fhormheas, ní mór socruithe dlíthiúla agus maoirseachta an dlínse ina bhfuil an contrapháirtí lárnach bunaithe a bheith inchomparáide leis na socruithe dlíthiúla agus maoirseachta a bhaineann le CPLanna atá údaraithe agus bunaithe sa Mhalaeisia. Ní mór don chontrapháirtí lárnach neamh-Mhalaeisiach rialachán a dhlínse bhaile a chomhlíonadh go héifeachtach i gcónaí, lena n-áirítear na Prionsabail le haghaidh Bhonneagair an Mhargaidh Airgeadais a chomhlíonadh. Maidir le socruithe comhair a thabhairt i gcrích idir an Coimisiún Urrús agus na húdaráis inniúla tríú tír atá freagrach as maoirseacht a dhéanamh ar an gcontrapháirtí lárnach neamh-Mhalaeisiach agus creat dlíthiúil a bheith ar fáil i ndlínse an chontrapháirtí lárnaigh sin, ar creat é lena bhforáiltear maidir leis an bhféidearthacht i dtaca le haitheantas a thabhairt do CPLanna eachtracha, tá gá leis an dá rud sin freisin sula ndéanfar contrapháirtí lárnach neamh-Mhalaeisiach a fhormheas.
                  
               
                     (16)
                  
                  
                     Is é conclúid an Choimisiúin go bhforáiltear le socruithe dlíthiúla agus maoirseachta na Malaeisia maidir le córas coibhéiseach éifeachtach chun aitheantas a thabhairt do CPLanna tríú tír.
                  
               
                     (17)
                  
                  
                     Dá bhrí sin, is féidir a mheas go gcomhlíontar na coinníollacha a leagtar síos in Airteagal 25(6) de Rialachán (AE) Uimh. 648/2012 le socruithe dlíthiúla agus maoirseachta na Malaeisia is infheidhme maidir le CPLanna, agus ba cheart a mheas go bhfuil na socruithe dlíthiúla agus maoirseachta sin coibhéiseach leis na ceanglais a leagtar síos i Rialachán (AE) Uimh. 648/2012.
                  
               
                     (18)
                  
                  
                     Tá an Cinneadh seo bunaithe ar na ceanglais atá ceangailteach ó thaobh an dlí de agus a bhfuil feidhm acu maidir le CPLanna sa Mhalaeisia tráth a ghlacfar an Cinneadh seo. Ba cheart don Choimisiún, i gcomhar le ESMA, leanúint d’fhaireachán a dhéanamh go tráthrialta ar éabhlóid an chreata dhlíthiúil agus maoirseachta is infheidhme maidir le CPLanna sa Mhalaeisia agus ar chomhlíonadh na gcoinníollacha arb iad is bonn do ghlacadh an Chinnidh seo.
                  
               
                     (19)
                  
                  
                     Ba cheart athbhreithniú tráthrialta a dhéanamh ar na socruithe dlíthiúla agus maoirseachta is infheidhme maidir le CPLanna atá údaraithe sa Mhalaeisia. Ba cheart an t-athbhreithniú tráthrialta sin a bheith gan dochar do chumhacht an Choimisiúin athbhreithniú sonrach a dhéanamh tráth ar bith, i gcás ina bhfágfaidh forbairtí ábhartha gur gá don Choimisiún athmheasúnú a dhéanamh ar an gcoibhéis a dheonaítear leis an gCinneadh seo. Féadfaidh an Coimisiún, i bhfianaise na dtorthaí a thiocfaidh as athbhreithniú tráthrialta nó sonrach, cinneadh a dhéanamh an Cinneadh seo a leasú nó a aisghairm tráth ar bith, go háirithe i gcás ina ndéanfaidh forbairtí difear do na coinníollacha arb iad is bonn do ghlacadh an Chinnidh seo.
                  
               
                     (20)
                  
                  
                     Tá na bearta dá bhforáiltear sa Chinneadh seo i gcomhréir le tuairim ón gCoiste Eorpach um Urrúis,
                  
               TAR ÉIS AN CINNEADH SEO A GHLACADH:
         
            Airteagal 1
            Chun críocha Airteagal 25 de Rialachán (AE) Uimh. 648/2012, socruithe dlíthiúla agus maoirseachta na Malaeisia a bhfuil feidhm acu maidir le contrapháirtithe lárnacha a leagtar síos in Acht Choimisiún Urrús na Malaeisia 1993 agus san Acht um Margaí Caipitil agus Seirbhísí 2007, mar a fhorlíontar iad le Treoirlínte Choimisiún Urrús na Malaeisia maidir le Bonneagair an Mhargaidh Airgeadais, measfar iad a bheith coibhéiseach leis na ceanglais a leagtar síos i Rialachán (AE) Uimh. 648/2012.
         
         
            Airteagal 2
            Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
         
         
            Arna dhéanamh sa Bhruiséil, 8 Meitheamh 2022.
            
               
                  Thar ceann an Choimisiúin
               
               
                  An tUachtarán
               
               Ursula VON DER LEYEN
            
         
         
            (1)  IO L 201, 27.7.2012, lch. 1.
         
            (2)  Coimisiún Urrús na Malaeisia, an tAcht um Margaí Caipitil agus Seirbhísí 2007 [A1499/2015 & P.U.(A) 289/2021] c.i.f 1 Iúil 2021.
         
            (3)  Coimisiún Urrús na Malaeisia, Treoirlínte maidir le Bonneagair an Mhargaidh Airgeadais SC-GL/1-2017 (R1-2019).
         
            (4)  an Coiste ar Chórais Íocaíochta agus Socraíochta/Coiste Teicniúil na hEagraíochta Idirnáisiúnta um Choimisiúin Urrús, Prionsabail le haghaidh bhonneagair an mhargaidh airgeadais, mí Aibreáin 2012, Páipéir CPMI Uimh. 101, Prionsabail le haghaidh Bhonneagair an Mhargaidh Airgeadais (bis.org).
         
            (5)  Coimisiún Urrús na Malaeisia, Acht Choimisiún Urrús na Malaeisia 1993 [- P.U.(B) 547/2017] c.i.f. 24 Samhain 2017.